Гулъытэ щхьэхуэ хуащI
 Ди республикэм щэщIауэ щолажьэ УФ-м и Президентым и жэрдэмкIэ къыхалъхьауэ щыта лъэпкъ проектхэр. Абыхэм ящыщу зыужьыныгъэ нэхъ ин зыгъуэтахэм ящыщщ «Егъэджэныгъэр». Абы къызэщIеубыдэ цIыхухэм щIэныгъэ егъэгъуэтыным, гъэсэныгъэ етыным зи IэщIагъэр езыпха лэжьакIуэхэм я пщIэр жылагъуэм щыгъэбыдэным, IэнатIэр егъэфIэкIуэным, еджакIуэм бгъэдалъхьэ щIэныгъэм и фIагъыр къэIэтыным, нэгъуэщI куэдми ехьэлIа унэтIыныгъэхэр.
А проектым ипкъ иткIэ ягъэзэщIапхъэу иужьрейуэ къыхалъхьа Iуэхугъуэхэм ящыщщ курыт щIэныгъэрэ IэщIагъэрэ къозыт колледжхэм, техникумхэм щеджэ студент гупхэм я унафэщIхэм (кураторхэм) я улахуэм ахъшэ дэщIыгъун зэрыхуейр. УФ-м и Правительствэм и УнафэщI Мишустин Михаил Iэ зытридза Указым ипкъ иткIэ, а Iуэхугъуэм хухахынущ сом меларди 2,79-рэ. А мылъкум щыщу Къэбэрдей-Балъкъэрым къылъысынущ мелуани 9,2-рэ.
Колледжхэмрэ техникумхэмрэ щылажьэ апхуэдэ кураторхэм мылъкукIэ защIэгъэкъуэн хуейуэ жэрдэмыр къызыбгъэдэкIар УФ-м и Президент Путин Владимирщ. Фигу къэдгъэкIыжынщи, нэхъапэIуэкIэ апхуэдэ гулъытэ ягъуэтащ къэралым и курыт, пэщIэдзэ школхэм щылажьэ егъэджакIуэхэу класс унафэщI къалэнри зыгъэзащIэхэм.
Студент гупхэм ядэлажьэ кураторхэм сом мин тхурытху яIэрыхьэнущ 2021 гъэм и фокIадэм и 1-м къыщыщIэдзауэ. Кураторхэм ныбжьыщIэхэм драгъэкIуэкI лэжьыгъэшхуэр къэплъытэмэ, ари дэIэпыкъуныгъэ хъарзынэщ.

ЖЫЛАСЭ Маритэ.
